Document ID: 32006D0893

KOMISSION PÄÄTÖS,
tehty 5 päivänä joulukuuta 2006
standardiin EN 10080:2005 ”Hitsattavat betoniteräkset. Osa 1: Yleiset vaatimukset” tehdyn viittauksen poistamisesta neuvoston direktiivin 89/106/ETY mukaisesti
(tiedoksiannettu numerolla K(2006) 5869)
(ETA:n kannalta merkityksellinen teksti)
(2006/893/EY)
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen,
ottaa huomioon rakennusalan tuotteita koskevan jäsenvaltioiden lainsäädännön lähentämisestä 21 päivänä joulukuuta 1988 annetun neuvoston direktiivin 89/106/ETY (1) ja erityisesti sen 5 artiklan 1 kohdan,
ottaa huomioon rakennusalan pysyvän komitean lausunnon,
ottaa huomioon teknisiä standardeja ja määräyksiä ja tietoyhteiskunnan palveluja koskevia määräyksiä koskevien tietojen toimittamisessa noudatettavasta menettelystä 22 päivänä kesäkuuta 1998 annetun Euroopan parlamentin ja neuvoston direktiivin 98/34/EY (2) 5 artiklan mukaisesti perustetun pysyvän komitean lausunnon,
sekä katsoo seuraavaa:
(1)
Euroopan standardointikomitea (CEN) vahvisti 21 päivänä huhtikuuta 2005 standardin EN 10080:2005 ”Hitsattavat betoniteräkset. Osa 1: Yleiset vaatimukset”. Standardin viitenumero julkaistiin Euroopan unionin virallisessa lehdessä 14 päivänä joulukuuta 2005 (3) ja uudestaan 8 päivänä kesäkuuta 2006 (4) direktiivin 89/106/ETY 7 artiklan 3 kohdan mukaisesti.
(2)
Italia ja komissio ovat esittäneet viralliset vastalauseensa standardista EN 10080:2005.
(3)
Italian virallinen vastalause perustuu siihen, että EN 10080:2005 ei täytä direktiivin 89/106/ETY liitteen I mukaista olennaista vaatimusta mekaanisesta lujuudesta ja vakavuudesta, koska siinä ei eritellä selkeästi betoniterästen käyttötarkoituksia (esimerkiksi maanjäristysalueilla käytettävä erikoisbetoniteräs, joka on merkittävä turvallisuusseikka Italian lainsäädännön alaisilla rakennustyömailla).
(4)
Komission virallinen vastalause perustuu siihen, että standardin EN 10081:2005 liitteessä ZA edellytetään suoritusominaisuuksien ilmoittamista teknisen luokituksen mukaisesti, vaikka itse standardi ei määrittele teknisiä luokkia eikä niitä vastaavia teknisiä suoritusominaisuuksia.
(5)
Standardia EN 10080:2005 ”Hitsattavat betoniteräkset. Osa 1: Yleiset vaatimukset” vastaan esitettyjen vastalauseiden tarkastelun perusteella viittaus standardiin EN 10080:2005 olisi poistettava Euroopan unionin virallisessa lehdessä julkaistavasta yhdenmukaistettujen standardien luettelosta, minkä seurauksena niiden vastaavien kansallisten standardien noudattamisen, joilla yhdenmukaistettu standardi EN 10080:2005 on saatettu osaksi kansallista lainsäädäntöä, ei enää katsota vastaavan oletusta käyttötarkoitukseen soveltuvuutta ja direktiivin 89/106/ETY säännösten mukaisuutta koskevien vaatimusten täyttymisestä,
ON TEHNYT TÄMÄN PÄÄTÖKSEN:
1 artikla
Poistetaan viittaus standardiin EN 10080:2005 ”Hitsattavat betoniteräkset. Osa 1: Yleiset vaatimukset”Euroopan unionin virallisessa lehdessä julkaistavasta yhdenmukaistettujen standardien luettelosta.
2 artikla
Tämä päätös on osoitettu kaikille jäsenvaltioille.
Tehty Brysselissä 5 päivänä joulukuuta 2006.

Labels: 7
1